Možno si to niektorí rodičia nepriznajú, no každý robí pri výchove detí chyby. Skôr či neskôr sa to odzrkadlí aj na ich správaní a celkovom fungovaní v živote. Čo najskôr si to treba uvedomiť a zmeniť to. Ktoré sú teda najčastejšie zlé prístupy k deťom?
Prílišná ochrana
Všetci vieme, aká je dnešná doba nebezpečná, najmä v iných krajinách. Je pochopiteľné, že sa bojíme. Strach je prirodzený, aj ten o deti. Dávame pozor, aby sa im nič nestalo, aby im nikto neublížil. No netreba to preháňať, pretože aj tak sa niektorým zlým veciam jednoducho nedá vyhnúť. Spadne a rozbije si koleno? Nevadí. Je to normálne. Možno vaše dieťa rado skúma nové veci, no vy mu zakazujete prezrieť starú pivnicu a strašíte ho, že sú tam pavúky a bubáci. Nerobte to. Mohlo by to prejsť až do štádia fóbie. Ak sa ako rodičia snažíte v životoch svojich detí minimalizovať všetky riziká, neskôr v dospelosti sa môžu stať arogantnými alebo môžu mať naopak zo všetkého strach a nízke sebavedomie.
Deti okamžite ratujete
Či už sa dieťa udrie, spadne a len máličko si oškrie lakeť, väčšinou im rodičia ihneď pomáhajú, fúkajú ranu a ľutujú ich. Na utíšenie plaču a kriku to síce môže pomôcť, no často to má skôr opačný efekt. Deti si hlasným plačom vynucujú pozornosť a zrejme už vedia, že ju u vás takto majú zaručenú. Keď si dieťa ľahko ublíži, skôr než sa rozplače a zatiaľ len kriví ústa, povedzte mu, že sa nič nestalo, miesto skontrolujte, očistite a usmejte sa. Ak deti priveľmi obklopujete starostlivosťou, zbavujete ich tým schopnosti poradiť si v zložitých situáciách. Ľahko si zvyknú na to, že im stále niekto pomáha. Život v dospelosti však funguje inak.
Nepoznajú slovo NIE
Deti si často zaumienia, že chcú zmrzlinu, čokoládu, či novú hračku z výkladu. Častokrát im rodičia ich priania splnia, aj napriek tomu, že ešte pred minútou dieťa neposlúchalo a oni sa mu vyhrážali, že nič nebude. Nerozmaznávajte svoje ratolesti. Naučte sa hovoriť nie aj dieťaťu a stáť si za svojim slovom. Nie každé prianie sa plní a nie všetci vyjdu ostatným v ústrety.
Deti príliš chválite
Deťom neprospieva ani prílišný obdiv a chvála zo strany rodičov. Je pravdou, že pochvaly dieťa posmeľujú a dodávajú mu sebavedomie, no všetkého veľa škodí. Pozor, aby to neviedlo až k namyslenosti. Nechváľte ho za veci a úkony, ktoré sú bežné a samozrejmé. Alebo to aspoň nepreháňajte s dôrazom.
Kričíte a trestáte
Zapamätajte si, že krikom nič nevyriešite. Dieťa len vystrašíte a seba zbytočne viac rozčúlite. Stáva sa, že dieťa neposlúcha a vy si už neviete dať rady, prípadne niečo vyvedie a preto vybuchnete. I keď je to v tom momente ťažké, pokúste sa to rozdýchať a riešte to tichým dohovorom. Fyzické tresty tiež nie sú na mieste. Radšej dieťaťu niečo zakážte, ale nenechajte sa tak skoro zlomiť.